Maar, hier is ek. Gestewel en gespoor om jou raad te gee oor skryfwerk. Want, tussen al my gestoei deur het ek ‘n paar dinge besef oor skryf. Dit het my al baie gehelp, en ek hoop dat dit vir jou ook van nut sal wees.
As jy nie hard werk daaraan om ‘n woordmeester te word nie, beland jy dalk terstond in ‘n ongemaklike posisie. Jy sien, as jy nie die woorde oorheers nie, neem hulle gou-gou die kans waar om jou te oorheers. Ek praat uit ondervinding wanneer ek sê dat dit maklik is om woorde verkeerd te gebruik. Te veel byvoeglike naamwoorde, te veel onduidelike terme, te veel quasi-geleerdheid. Naderhand gaan die hele betekenis van wat jy wou sê verlore.
Dit beteken natuurlik dat ons, as skrywers, ons oë wawyd oop op die wêreld gerig moet hou. Ons moet alles raaksien, want daar is orals stories. In die hittepoele op warm teer en die gelag van twee ou vriende op ‘n stasie en die spookagtige gelui van ‘n kerkklok in die nanag. Ons moet al hierdie dinge raaksien en oordink en in ons notaboekies probeer neerpen. Dit is wat ‘n boek werklik maak. Soek vir simboliek en patrone en betekenis. As jy hierdie dinge in die regte lewe kan raaksien en beskryf, sal dit jou taak met denkbeeldige plekke baie makliker maak.
En hiermee bedoel ek jy moet skryf dat die stof staan. Dat jou vingertjies krampe kry. Geen tyd vir rondhang en jouself in twyfel trek nie. Skryf net.
Om vinnig te skryf beteken dat jy vir daardie wonderlike oomblikke wat jy besig is om te skep, moet ophou om ‘n perfeksionis te wees.
Elke woord wat jy skryf is ‘n resultaat van die talente wat God vir jou gegee het. Dit is, eintlik, alles God se werk. As wat jy geskryf is in lyn is met wat in die Bybel staan en wat die Here is, dan kan jy verskriklik trots wees daarop. Nie omdat jy dit gedoen het nie, maar omdat die Here dit gedoen het. Jy kan jou eie sondige trots aan bande lê, omdat jy weet dat alle eer aan die Here behoort. As iemand jou vra oor jou skryfwerk kan jy dit met vreugde met hulle deel, sonder om te spog, omdat jy besig is om iets te deel wat die Here aan jou gegee het.
Hierdie is die paar dinge wat ek al oor skryf besef het. Ek is seker daar is meer, maar ek kon dit nog nie verder in woorde omsit nie.
Nou, ek is baie nuuskierig om te hoor wat jy al van skryf besef het. Praat asseblief met my in die kommentaarhuisie hier onder!
Afrikaanse boekeAfrikaanse skrywerBoekeleer skryfLeesSkryfskryfkunsskryfraadstorieboekeStoriesWoorde
Jou laaste skryftip is vir my baie waardevol. Dit is eintlik valse nederigheid as mens nie die Here se genadige werking in jou lewe erken nie, want dat kry die Here steeds nie die eer wat Hom toekom nie. Ek wil eerder egte nederigheid hê waarin ek alle eer aan God gee wat Hom toekom.